Játékos molekulák

*Udvaron vagy tornateremben, tágasabb szabad térben játszható*

Bemelegítés: A gyerekek zenére össze-vissza (nem körben) járkálnak. A foglalkozásvezető hirtelen megállítja a zenét és elkiált egy számot (ha pl. 24 gyerek van, akkor legfeljebb 24-et, vagy ennél kisebbet). Annyi gyereknek kell minél gyorsabban molekulát alkotva összekapaszkodni, ahányat kiáltott, pl. 2, 4, 6, 12.

Érdekesebb a feladat, ha olyan számot is mond a foglalkozásvezető, amit nem tudnak maradék nélkül teljesíteni. Vajon inkluzívan gondolkodnak a gyerekek, és igyekeznek megoldást keresni, hogy senki ne maradjon ki? Ha nem, a játék után kérdezzük meg a magukra maradt gyerekeket, hogyan érezték magukat. A többiektől kérjünk ötleteket, hogyan lehetett volna mindenkit bevenni a játékba (pl. négyet körbeveszik a kimaradt ötödiket).

A bemelegítés után a cikk leírása alapján játsszuk el, hogyan oldódik fel a teában a kockacukor.

Döntsük el, hogy ki lesz cukormolekula, ki a vízmolekula. Ha elég sok gyerekkel dolgozunk, 6-7 fő kinyújtott karral nagy kört alkot összekapaszkodva, ők a bögre fala.

Ezután játsszuk el, hogyan viselkednek a vízmolekulák, ha cukor helyett olaj kerül a bögrébe.